Alte Medievo

Le Alte Medievo es le periodo del historia de Europa e Oriente Medie que comencia in le 5e seculo e termina in le 10e seculo, distinguente assi iste periodo del sequentes, cognoscite como Plen Medievo (11e-13e seculos) e Basse Medievo (14e-15e seculos).

Generalmente se admitte que illo comencia in 476, con le deposition del ultime imperator roman de Occidente, Romulo Augustulo, ben que hodie on opta pro indicar simplemente le 5e seculo, in su ultime decennios. Le fin de iste epocha es usualmente placiate in le anno 1000, sed tal data ha cessate de esser significative pro le historiographia e on prefere le fin del 9e seculo, con le comenciamento del institutiones feudal, le incursiones viking e magyar, le renovation del poter imperial in Oriente con le dynastia macedonie e le decadentia del califato abbaside.

Durante le Alte Etate Medie le christianismo se consolidava in Europa e arrivava a populos situate foras del ambito roman (slavos, magyaros, germanos) al mesme tempore que se consolida le poter del musulmanes in Oriente Medie e le nord de Africa. In lo politic, illo es marcate per le existentia de duo grande imperios: le romano de Oriente e le Califato Rashidun (e su successores, le Califato Omeya e le Califato Abbaside), insimul con le apparition in Occidente del regnos romano-barbare e le apparition del ephimere Imperio Carolingie. In lo cultural, le imperio de Oriente disveloppa un cultura christian de lingua grec, preserva un grande parte del saper del Antiquitate, sed disveloppate de maniera proprie, durante que le Levante mediterranee, Egypto, le nord de Africa e le peninsula iberic se integra in le nascente cultura arabe islamic e in Occidente le monasterios compli le rolo de transmitter le restos del cultura latin, durante que se disveloppa le linguas romanic.

Multe del tendentias mentionate se invertiva posteriormente in le periodo. In le anno 800, le titulo de imperator resurgeva in Europa Occidental con Carolo Magne, cuje Imperio carolingie influentiava profundemente le structura social e le historia europee posterior. Europa experimentava un retorno al agricultura systematic in forma del feudalismo, que adoptava innovationes como le rotation triennial e le aratro pesante. Le migration barbare se stabilisava in grande parte de Europa, ben que le expansion viking afficeva considerabilemente le nord de Europa.

Categoria:Medievo